runetrust/blame-folketinget-dk huggingface dataset:
Henrik Frandsen (M), 2023-12-14:
Jeg skal se, om jeg kan undgå direkte tiltale.
Jeg vil jo selvfølgelig ikke kritisere fru Signe Munk – det var vist, som det skulle være – for, at hun ikke har sat sig ordentligt ind i Moderaternes valgprogram.
Der er faktisk lavet et rigtig spændende udspil omkring klima og omkring miljø, der hedder »Grøn konsekvens«, som faktisk er ret vidtgående, og som også indeholder en hensigt om at lave en CO 2 -afgift på landbruget.
Så det har været med.
Men det er korrekt, at vi er et nyt parti, og vi er jo stadig væk også politikudviklende, men når det kommer til den grønne dagsorden, er vi klart progressive på den dagsorden.
Det fylder rigtig meget i vores indre dna.
Omkring landbruget og en CO 2 -afgift er jeg nødt til at sige, som mine to regeringskollegaer også siger, at der jo er et Svarerudvalg, som kommer med en rapport her i uge 6, tror jeg det er, den er sat til lige nu, og jeg vil ikke begynde at diskutere niveauer med fru Signe Munk på nuværende tidspunkt.
Jeg vil afvente og se, hvad Svarerudvalget kommer med af svar dér.
Søren Egge Rasmussen (EL), 2023-12-14:
Det lytter jeg mig til var noget, der kunne ske i næste uge, at så kommer Energistyrelsen og giver os en eller anden information, og at så kunne vi sådan set nå at konkludere på det.
Jeg lytter mig til, at der er nogle af de eksisterende fjernvarmeselskaber, som har problemer med nogle af deres allerede gennemførte investeringer i at anvende overskudsvarme, hvilket gør det dyrere for forbrugerne, hvis ikke vi finder en løsning inden nytår.
Er ministeren enig i det?
Lars Aagaard (M), 2023-12-14:
Jeg er enig i, at vi skal drøfte overskudsvarme, men jeg opfatter det som rimelig useriøst at forestille sig, at den drøftelse fører til, at man på en eftermiddag så skaber en helt ny regulering på overskudsvarmeområdet.
Den overskudsvarmeregulering, vi har nu, er jo et resultat af en rimelig ny politisk aftale, der træder i kraft nu.
Hvis man vil lave om på det, skal det selvfølgelig laves om, hvis der er politisk opbakning til det, men det skal analyseres, og det skal gøres grundigt.
Susie Jessen (DD), 2023-12-14:
Jeg har lyst til at starte et lidt overraskende sted.
for jeg elsker København: Christian IV's bygninger, der knejser, når man kommer rundt om et hjørne, Rundetårn og Børsen, og om sommeren, når folk hænger ud nede i Nyhavn med benene ud over kanten og drikker en dåseøl – det er altså rigtig hyggeligt – og cyklerne, der drøner over Dronning Louises Bro.
Jeg elsker København, og hver gang man kører ind i København, kommer man jo også ud for at se, at der er nye bygninger, der tårner sig op rundtomkring.
København bliver hele tiden større og større, og hvor er det dog bare dejligt.
I efteråret 2023 kunne Arbejderbevægelsens Erhvervsråd fortælle, at fire ud af fem nye job de seneste 15 år er opstået i og omkring København og Aarhus.
Det kunne jo godt være en god solstrålehistorie for vores hovedstad, hvis det så bare også samtidig gik godt i resten af vores land, men det er desværre ikke altid tilfældet.
For samme analyse kunne fortælle, at på Bornholm og i Vestjylland er beskæftigelsen faldet de seneste 15 år, mens Vest- og Sydsjælland blot har fået 0,7 pct. af de skabte jobs i perioden.
Samtidig kan vi se, at der siden 2015 er blevet oprettet – hold nu fast – 10.000 statslige arbejdspladser i København.
Så vi mener, at det er ved at være på tide, at vi gør noget, og i dag lægger vi et løsningsforslag på bordet.
Vi ved, hvor meget arbejdspladser betyder uden for de større byer, så lad os nu komme videre med den her forundersøgelse af, hvordan vi kan få udflyttet 10.000 statslige arbejdspladser over de kommende år.
Jeg glæder mig rigtig meget til debatten og forhåbentlig – man kan jo ønske – nogle positive tilkendegivelser.
Tak for ordet.
Lars Aagaard (M), 2023-12-14:
Tak for spørgsmålet.
Overskudsvarmereguleringen er vedtaget i en bred politisk aftale.
Den træder i kraft den 1. januar.
Som det er spørgeren bekendt, har vi i den forligskreds aftalt, at Energistyrelsen skal komme og præsentere en analyse af erfaringerne med, hvordan overskudsvarmereguleringen virker.
Det er vigtigt, at den effektive overskudsvarme bliver udnyttet.
Men jeg ser frem til at drøfte det emne, som lovet, med partierne.
Susie Jessen (DD), 2023-12-14:
Tak for talen.
Vi havde også nogle gode debatter her i forbindelse med landdistriktsredegørelsen, hvor vi kom godt rundt om hele landdistriktsområdet.
Men lige i dag kunne jeg rigtig godt tænke mig, at vi kun koncentrerede os om det her med udflytning af statslige arbejdspladser, for det er jo det, forslaget handler om.
Ministeren siger, at de 150 mio. kr. er for mange penge.
Jeg kunne godt tænke mig at høre ministeren: Hvordan skal vi komme i gang med endnu en ny runde af udflytning af statslige arbejdspladser, hvis vi ikke prioriterer penge til det?
Og hvis ministeren er interesseret i at komme i gang med en ny runde af udflytning af statslige arbejdspladser, hvor mange penge er ministeren så klar til at smide efter den her forundersøgelse?
For vi vil da gerne være med til at kigge på, hvor langt vi kan komme for et mindre beløb.
Morten Dahlin (V), 2023-12-14:
Jeg er i virkeligheden nok mere interesseret i at levere på det, der står i regeringsgrundlaget, nemlig at når der bliver oprettet nye arbejdspladser, eller når vi udvider noget allerede eksisterende, så skal det placeres uden for de store byer.
Det tror jeg vil have en større betydning for landdistrikterne, end at vi sidder herinde og bruger en masse penge på at lave en forundersøgelse.
Så jeg synes måske i virkeligheden, at man har grebet det lidt forkert an.
Altså, jeg er meget sympatisk indstillet over for idéen, der, som jeg læser det, jo handler om et ønske om, at man skal kunne arbejde og dermed også bosætte sig i hele landet.
Det synes jeg er en sympatisk ambition, og den deler jeg.
Det er derfor, vi har skrevet, som vi har gjort, i regeringsgrundlaget.
Jeg har læst de samme statistikker, som spørgeren har, om, hvor jobvæksten sker, både den offentlige og den private, og har set med bekymring på de tal.
Vi er nået frem til, at den balance, vi har fundet i regeringsgrundlaget, er den rigtige, bl.a. fordi vi synes, at de penge, vi sætter af herinde, som er skatteborgernes penge, reelt skal gå til noget, der virker, og det er jeg ikke sikker på at sådan en forundersøgelse vil gøre.
Susie Jessen (DD), 2023-12-14:
Nej, men det vil en udflytning af statslige arbejdspladser jo gøre.
Det vil bidrage rigtig meget til vores landdistrikter.
Vi er enige om, at det er noget rigtig skidt, at 10.000 statslige arbejdspladser er blevet oprettet i Københavnsområdet siden 2015.
Vi er enige om, at de som udgangspunkt skal være uden for de større byer fremover.
Men vil det her sige, at regeringen og dvs. også Venstre, som jo egentlig har haft det som mål før tiden, ikke har en politisk målsætning om udflytning af flere statslige arbejdspladser?
Lige før valget sagde man, at man havde en ambition om at udflytte statslige arbejdspladser.
Er det endnu et valgløfte, der nu ryger i skraldespanden?
Morten Dahlin (V), 2023-12-14:
Regerings politik er, at når der skal oprettes nye statslige arbejdspladser eller man laver nogle ændringer i nogle institutioner, der allerede er der, så placerer vi dem som udgangspunkt uden for de største byer.
Og i forbindelse med en af de største offentlige investeringer, der er lavet i årevis, altså løftet af forsvarsbudgettet til op til 2 pct. af bnp, skal der være et knivskarpt fokus på, at de investeringer ikke bare bliver lagt i de største byer, men også i landdistrikterne, rundtom i hele landet, og det er sådan set, uanset om det er oprettelse af nye statslige job, eller om det er investeringer i eksempelvis ammunitionsfabrikker i Nordjylland.
Karina Lorentzen Dehnhardt (SF), 2023-12-14:
Tak for ordet.
Jeg er en lille smule nysgerrig på noget.
For jeg synes måske, det lyder en lille smule uambitiøst, at man siger, at det bare skal gælde for nye styrelser.
Jeg kunne godt tænke mig at høre, om ministeren har et overblik over, hvor mange nye styrelser der rent faktisk er lavet over de senere år.
Det er bare mere for at få en fornemmelse af, hvad omfanget af det egentlig er.
For den eneste nye styrelse, jeg husker, er Styrelsen for Forsyningssikkerhed, og her var der rent faktisk en kommune uden for hovedstadsområdet, som bød ind, men som ikke fik den.
Den gik til den tidligere justitsministers valgkreds.
Om det er tilfældigt, ved jeg simpelt hen ikke.
Men det er faktisk den eneste styrelse, jeg har hørt om her, og det kan være, jeg har overset, hvor mange andre nye styrelser der er poppet op rundtomkring.
Så hvor ambitiøst er det, som ministeren står her og foreslår?
Morten Dahlin (V), 2023-12-14:
Hvis spørgeren stiller spørgsmålet om, hvor mange styrelser der er blevet oprettet de seneste x antal år, skriftligt, så skal vi nok vende tilbage med et skriftligt svar.
Jeg har ikke overblikket over det her.
Men jeg mener ikke, at jeg sagde, at det kun var nye styrelser, for det behøver ikke at dreje sig om en ny styrelse, før man skal overveje, om den kan placeres et andet sted.
Da man havde sidste runde af udflytningen, handlede det jo heller ikke nødvendigvis kun om hele styrelser.
Der kunne også være dele, der blev flyttet til andre steder.
Så jeg synes, at vi skal kigge bredere end på styrelser, og jeg skal nok vende tilbage skriftligt på spørgsmålet om, hvor mange styrelser der de seneste x antal år er blevet oprettet, for jeg kan ikke huske tallet.
Jeg tror ikke engang, jeg nogen sinde har fået tallet at vide, men vi skal selvfølgelig nok vende tilbage, hvis spørgsmålet bliver stillet skriftligt.
Karina Lorentzen Dehnhardt (SF), 2023-12-14:
Det må jeg selvfølgelig gøre, men det er da en lille smule pudsigt at møde op og sige, at det så er det, man gerne vil udflytte, uden at have et overblik over, hvad det egentlig er, man foreslår.
Så vil jeg spørge om noget andet, og det vil jeg, fordi jeg egentlig synes, vi mangler en evaluering af den udflytning, der allerede er sket.
Har der været problemer med rekruttering af arbejdskraft osv. osv.?
Så kunne ministeren forestille sig, at man lavede en evaluering af det?
Signe Munk (SF), 2023-12-14:
Og jeg troede jo egentlig, at Dansk Folkeparti var et parti, der gik op i den tryghed, men jo mere af ordførerens tale, der kom frem, desto tydeligere blev det jo bare, at Dansk Folkeparti ikke vil være med til at sikre den tryghed for de næste generationer.
Ordføreren er vel bekendt med, at det at bygge atomkraft i dag vil tage rundt regnet 15 år og ville ikke give en pind til 70-procentsmålsætningen i 2030.
Så er der virkelig ikke andet i forslagsskuffen end fantasiprojekter?
Peter Kofod (DF), 2023-12-14:
Jeg vil sige til fru Signe Munk: Man kan jo løse klimaproblemer, og man kan jo løse miljøproblemer – det kræver politisk handling.
Det er en lang liste over dybest set jo begrænsninger i, hvordan vi lever vores liv.
Vi kommer ikke til at underkaste danskerne den form for tyranni, for vi kan løse klimaproblemer og miljøproblemer meget mere effektivt end al den teknologi, der gør, at Danmark stadig væk ikke – jo, inden for nogle teknologiske områder – er i front.
Hvis man ser på vores udledninger eksempelvis, vil man jo se, at der er lande i Europa, der pr. indbygger udleder langt mindre, end vi gør, fordi man har valgt nogle bedre teknologier, end vi har valgt herhjemme.
Signe Munk (SF), 2023-12-14:
Jeg vil sige til hr. Peter Kofod: Det er jo intet mindre end politisk spin og talepinde at kalde klimapolitikken her i Danmark for klimareligion.
Klimaforandringerne hviler jo på det helt videnskabeligt dokumenterede forhold, at der kommer for meget CO 2 op i atmosfæren og det hæver de globale temperaturer.
De klimatiltag, som seriøse klimapartier diskuterer i det her Folketing, sker jo på baggrund af videnskaben.
Men vil ordføreren ikke bare lige redegøre for, hvor mange CO 2 -reduktioner de kernekraftplaner, som ordføreren taler for, kan levere i 2030, og hvem der kan underbygge det?
Peter Kofod (DF), 2023-12-14:
Jeg tror fuldstændig på videnskaben, når det kommer til klimaforandringer – hundrede procent.
Det er det, jeg ikke forstår.
Hvis klimaforandringerne er så forfærdelige, som venstrefløjen påstår, og det er jeg faktisk enig i, så skulle vi vælge nogle helt andre greb.
Søren Egge Rasmussen (EL), 2023-12-14:
Vi har vintersolhverv i næste uge, og så er der jo mulighed for, at vi går mod lysere tider.
Det vil jeg da gerne gøre sammen med klima-, energi- og forsyningsministeren.
Vi har to møder i kalenderen inden da, og jeg er meget spændt på, hvad vi kan nå på 4½ times forhandling i næste uge.
Jeg synes ærlig talt, at vi skal i mål med at sikre, at overskudsvarme kan komme ind i vores fjernvarmeforsyning, og jeg kunne ikke sådan helt klart høre på den liste, ministeren gav her, at det var på to do-listen på den korte bane.
Vi har jo i Klima-, Energi- og Forsyningsudvalget holdt en høring.
Der er blevet svaret på nogle spørgsmål, og udvalget forholder sig til det om en halv time, efter den her forhandling.
Så der er jo noget, der er i proces.
Kan ministeren ikke se, at det er ét emne, hvor vi burde kunne komme i mål inden juleferien?
Peter Kofod (DF), 2023-12-14:
Og vi har to kriterier for at gøre det.
For det første skal det være noget, der kan klare sig nogenlunde på markedsvilkår, altså det må ikke være markant fordyrende for danskerne.
Det er ligesom de to kriterier, vi har lagt ind over, hvad det er, vi vil gå med til.
Så fremhæver jeg i min ordførertale, at der også er nødt til at være en balance.
Jeg synes, at ordføreren skulle tage ud at se dér, hvor man eksempelvis vil sætte de her meget store vindmøller op.
Altså, det er jo helt vildt, hvad det vil betyde for sådan et område.
Og det er bare der, hvor jeg siger, at der må være en balance og en respekt for, at der er nogle mennesker, der skal bo og leve i de områder.
Der er noget natur og nogle dyr og alt muligt andet, der helt generelt også har en enorm, synes jeg, betydning.
Der må bare findes en anden og en bedre balance, for ellers mister man al den opbakning, der er ude i befolkningen til, at der skal ske noget på det her område – den vil gå fløjten.
Linea Søgaard-Lidell (V), 2023-12-14:
Jeg er sådan set uenig i, hvor opbakningen ligger.
Jeg synes, det er ærgerligt, at Dansk Folkeparti ikke kan se sig selv i at opsætte den energiform, altså vedvarende energi, på land, som er både billigst og hurtigst, når nu ordføreren taler om pris.
Ordføreren refererer til atomkraft og moderne atomkraft.
Kan ordføreren bekræfte, at det, ordføreren refererer til, endnu ikke er på markedet, og at det, selv hvis vi ville og havde muligheden for det i Danmark, ikke var noget, som vi kunne trække ned fra hylderne?
Peter Kofod (DF), 2023-12-14:
Der er to spørgsmål eller to kommentarer, og jeg skal nok svare på dem begge.
Den første er, om vi ville kunne se os selv i noget af det, og det ville vi godt kunne.
Altså, vi ville godt kunne se os selv i, at der f.eks. står møller ude på havet.
Det er jo ret fornuftigt, det er der i øvrigt også økonomi i, og der er også et eksporteventyr for Danmark i det.
Så selvfølgelig ville vi kunne se os selv i det.
Vi opfordrer bare til en bedre balance.
Jeg tror jo også, at hvis spørgeren gik ud og snakkede med sit bagland i dele af Jylland eksempelvis, så ville der være en enorm modstand mod de her ting.
Der må være noget bedre balance i de her ting – det er bare det, jeg siger.
Lars Aagaard (M), 2023-12-14:
Tak til partierne for at bidrage til debatten.
Vi skal have gennemført en øgning af dieselafgiften som foreslået af regeringen, og jeg vil gerne slå fast, at forhandlingerne fortsætter i Klima-, Energi- og Forsyningsministeriet om 2025-målet.
Lige nu kender vi kun antallet af lavbundsjorder; vi skal også kende klimaeffekten.
Det indblik har vi først senere i december, når tallene fra Aarhus Universitet kommer.
Vi skal inden jul holde møde i Finansministeriet om en grøn fond, der skal bidrage til ambitiøse investeringer i en række forskellige grønne tiltag inden for både miljø, natur og klima.
Regeringens udspil til at indfri 2025-målet er jo, som det er bekendt, finansieret med midler fra den grønne fond, og det står vi selvsagt ved.
Vi skal, når vi kigger fremad, have fulgt op på Svarerudvalgets anbefalinger, og jeg ser meget frem til at modtage dem, når regeringen modtager dem, og til at drøfte det med erhvervet, miljø-ngo'er og Folketingets partier.
Vi skal arbejde videre med at fjerne barrierer for vedvarende energi på land, vi skal som noget fantastisk vigtigt arbejde på at få et ambitiøst 2040-mål i EU, og vi skal presse på for klimahandling globalt.
Enhedslistens ordfører valgte i sin tale at takke Enhedslisten for Enhedslistens meritter.
Jeg vil begrænse mig til at takke partierne for det løbende samarbejde og for debatten i dag.
Linea Søgaard-Lidell (V), 2023-12-14:
Tak for det, og tak til ordføreren for en interessant tale.
Ordføreren taler jo meget imod opsætning af vedvarende energiproduktion i Danmark.
Er ordføreren ikke optaget af, at vi i Danmark og i Europa bliver selvforsynende med grøn energi, med energiformer, som kan konkurrere på pris, og som er tilgængelig, og som vi kan producere selv, i stedet for at vi skal være afhængig af at importere energi fra Rusland og fra ørkenstaterne?
Kim Edberg Andersen (NB), 2023-12-14:
Tak for det.
Jeg synes jo, ministeren som udgangspunkt er i noget bedre form end resten af regeringen, så det skal ministeren bestemt ikke beklage.
Det er jo nemt at sige, at vi skal have en ammunitionsfabrik i Nordjylland, og så skal jeg sidde og nikke glad til det.
Jeg så da gerne, at vi lagde den i Kongens Have, men der er jeg da helt sikker på, at der ville være nogle vælgergrupper herinde, der ville synes, at det var en fantastisk dum idé.
Det er jo, fordi landet uden for byerne har nogle ting, hvor vi som politikere ofte tager de her beslutninger og siger: Det er fint.
Vi kunne sagtens lave en landingsbane til F-35'eren lige nord for København, men det ville jo kræve, at vi eksproprierede ret store dele af København, og så vælger vi igen at lægge det ude på landet, fordi der er plads, og det er fint.
Når Danmarksdemokraterne så kommer med et forslag som det her, er det jo, fordi der er en reel bekymring.
Tingene går stærkt, og ministeren siger selv, at der er noget med landbrug, og der er fiskeri, og der er nogle ting, som måske risikerer at lukke, og så er der jo en bekymring for, hvor vi så får jobs henne.
Så er der også en problemstilling med, at højtuddannede ofte flytter til byerne, og så – især fordi pigerne er mere veluddannede end mændene – mangler der lige pludselig nogle at blive gift med ude på landet også.
Det er jo den bekymring, det kommer fra.
Er ministeren og Venstre imod at lave en forundersøgelse af det med et tal på, f.eks. 10.000 statslige arbejdspladser, som en garanti til os, der bor uden for byerne?
Kasper Roug (S), 2023-12-14:
Tak for spørgsmålet.
Der er ingen tvivl om, at det er vigtigt lige at pointere, at det her er en ret vigtig debat.
Det er jo ikke noget, hvor jeg står og gør grin med, at man vil udflytte arbejdspladser.
I forhold til forsvarsforliget er der jo ingen tvivl om, at 142 mia. kr. altså er noget.
Der peger ordføreren jo også selv på, at det bl.a. er kaserner og renoveringer af dem, og at det er ansatte på kasernerne.
Det skal vi selvfølgelig honorere, og det vil 142 mia. kr. selvfølgelig også honorere.
Jeg har et spørgsmål, for jeg synes det alligevel lyder lidt hult fra ordføreren, der kommer fra et parti, der gerne vil have en absolut mindre offentlig sektor, og som har talt om 180.000 færre arbejdspladser frem mod 2035.
Det har jeg da hørt at partiets ordførere har stået hernede og underholdt med, og det er alligevel noget.
Hvordan kan man så stå og plædere for, at vi skal have flere statslige arbejdspladser ude i landdistrikterne.
Kim Edberg Andersen (NB), 2023-12-14:
Hvis vi tager Fiskeristyrelsen igen, er det jo kommet dertil, at der er flere ansatte i Fiskeristyrelsen, end der er aktive fiskere.
Det giver da ingen mening.
Står ordføreren helt ærligt og siger, at offentlige arbejdspladser skal være i København, og at de ikke kan være andre steder, så hvis man kommer til at sige, at man vil skære et sted, skal det være uden for København?
Er det det, ordføreren står og siger?
Kasper Roug (S), 2023-12-14:
Tak for det, og også tak for spørgsmålet.
Jeg holder utrolig meget af at debattere med ordføreren, men det er alligvel noget at sige, at 180.000 offentlige arbejdspladser skal nedlægges frem mod 2035.
Det er jo langt over 1.000 offentlige arbejdspladser i Lolland Kommune, vil jeg da bare lige gøre opmærksom på.
Det er da alligevel en hel del, når der nu er 40.000 mennesker, der bor i den kommune.
Nu kender jeg den jo tilfældigvis rigtig godt.
Så jeg synes, at det da alligevel lyder utroligt, at man kan få både i pose og i sæk, når man stemmer på Nye Borgerlige.
Kim Edberg Andersen (NB), 2023-12-14:
Jeg kan bekræfte, at vi i Nordjylland også har folk, der går ud fra universitetet med en videregående uddannelse hvert år, så mon ikke vi kan lave en styrelse eller to deroppe også.
Det er selvfølgelig, fordi jeg er ny i Folketinget, men ministeren stod og belærte mig om, at han ikke kunne lave en forundersøgelse, for det ville koste penge, men at han godt vil lave en evaluering.
Er det sådan, at når ting bliver lavet internt i et ministerium, er det gratis, altså at en evaluering som udgangspunkt er gratis, men at en forundersøgelse koster penge?
Altså at jeg som nyt folketingsmedlem bare skal forstå, at man kun bruger penge på forundersøgelser, men at evalueringer naturligvis er gratis og ikke koster skattepenge.
Susie Jessen (DD), 2023-12-14:
Tak til ordføreren for Venstre for talen.
Vi er helt enige med hinanden i, at det er et kæmpestort arbejde at udflytte statslige arbejdspladser, og det skal også gøres på en ordentlig måde, sådan at man får det undersøgt grundigt.
Vi kan jo godt kigge på hinanden og sige, at der er nogle underlige placeringer i København i dag.
Der er mange medarbejdere i Landbrugsstyrelsen og Fiskeristyrelsen og sådan nogle ting, og det kan vi godt sidde og synes godt nok er mærkeligt.
Men formålet med det her forslag er jo netop også at få en rigtig grundig undersøgelse af, hvilke arbejdspladser vi kan udflytte fremover, og de 10.000 statslige arbejdspladser handler jo om, at det er det antal, der er blevet oprettet siden 2015.
Netop derfor er vores beslutningsforslag i al ydmyghed jo ret godt, fordi det lægger op til en forundersøgelse af, hvordan vi kan få udflyttet statslige arbejdspladser.
Der står ministeren jo og siger, at det vil han ikke prioritere at sætte penge af til, altså at få den her forundersøgelse i gang.
Derfor undrer det mig bare, for uden en forundersøgelse kan vi jo ikke udflytte flere statslige arbejdspladser.
Så hvad er det, Venstre egentlig vil?
Hans Christian Schmidt (V), 2023-12-14:
Jeg er nødt til at sige til fru Susie Jessen, at jeg er fuldstændig enig med ministeren.
Altså, vi behøver ikke flere undersøgelser – tro mig.
Vi ved godt, at der skal flyttes arbejdspladser ud.
Vi ved også godt, at de nye arbejdspladser sagtens kunne flyttes ud.
Jeg er nødt til at sige det måske lidt for populært for nogle, men det, der mangler, er bare, at vi har politisk mod til at gøre det.
Det kunne godt være, det ville være dejligt at undersøge noget, og at vi så ville komme frem til det samme resultat, nemlig at det godt kan lade sig gøre, og at det er en fornuftig ting.